<classify> Mayanga, ambaye ni mchezaji wa zamani, kisha Kocha Msaidizi na baadaye Kocha Mkuu, amerejeshwa tangu juzi kuwa Mkurugenzi wa Ufundi akisaidiana na makocha Mecky Maxime na wasaidizi wake, Zuberi Katwila na Patrick Mwangata, kuhakikisha mabingwa hao wa Bara 1999 na 2000, wanabaki katika Ligi Kuu.Msemaji wa Mtibwa Sugar, Thobias Kifaru alithibitisha jana kuwa Mayanga ambaye kwa sasa ni Kocha Msaidizi wa timu ya Taifa, Taifa Stars, amerejeshwa kundini kama Mkurugenzi wa Ufundi kwa nia ya kuhakikisha anainusuru timu hiyo na balaa linaloinyemelea la kushuka daraja.Ni kweli Salum Shaban Mayanga, mchezaji wetu tangu daraja la tatu, la pili, la kwanza hadi Ligi Kuu na kisha Kocha Msaidizi na baadaye Kocha Mkuu kwa misimu kadhaa, amerejeshwa na Mkurugenzi wetu, Yahaya Hamad kuwa Mkurugenzi wa Ufundi kuanzia jana juzi, alisema Kifaru na kuongeza: Amerudishwa ili kushirikiana na benchi la ufundi kuimarisha hali, kama unavyojua kwa kweli hali yetu ni ngumu.Lakini tunaamini kwa kushirikiana na makocha Mecky Maxime, Zuberi Katwila na Patrick Mwangata ataisaidia Mtibwa Sugar kubaki Ligi Kuu. Tuna imani naye na tunafahamu uwezo wake na ndio maana yuko timu ya taifa.Mayanga na benchi lake la ufundi wanaingia uwanjani leo Manungu kuikaribia Mtibwa Sugar huku wakiwa katika nafasi ya 12, miezi michache baada ya kuwa iliwahi kuongoza msimamo wa ligi kwa muda mrefu.Ina pointi 23 baada ya mechi 21, pointi mbili mbele ya Polisi Moro na pointi tatu mbele ya Prisons zilizoko mkiani mwa msimamo.Inakumbana na Azam FC ambayo iko katika kusaka pointi tatu kwa udi na uvumba ili kurejesha matumaini yake ya kutetea ubingwa huo baada ya kuachwa nyuma ya Yanga ambayo inaongoza ligi zikiwa zimebaki takribani raundi tano ligi ya msimu huu wa 2014-15 kumalizika.Azam FC iliyotoka sare ya bao 1-1 na Mbeya City katikati ya wiki, ina pointi 37, sita nyuma ya vinara Yanga, hali inayongeza upinzani wa pambano la leo. Katika mechi ya kwanza, Azam ilishinda mabao 5-2.Mbali ya mechi hiyo, mechi nyingine leo ni JKT Ruvu ambao watakuwa wenyeji wa Coastal Union kwenye Uwanja wa Azam Complex, Chamazi, Dar es Salaam. Timu hizo zinakumbana wakati zote zikitoka kwenye vipigo.JKT Ruvu ilichapwa bao 1-0 na ndugu zao wa Ruvu Shooting, baada ya kuwa imefungwa mabao 3-1 na Yanga wakati Coastal Union ilikungutwa mabao 8-0 na Yanga katikati ya wiki hii, ikiwa imetoka kufungwa bao 1-0 na Prisons nyumbani Mkwakwani.Kocha Mkuu wa JKT Ruvu, Fred Minziro alisema mchezo wa leo ni muhimu kwa timu yake kushinda ili kujiweka katika nafasi nzuri, na kuwa wachezaji wake 25 wako kambini wakiwa vizuri, na wanasubiri mchezo kwa ari kubwa.Tunasubiri mchezo kwa ari kubwa, yaliyopita tumeyasahau na sasa tumejipanga kwa michezo iliyo mbele yetuu na ushindi ndio tija ya timu, alisema Minziro.Baada ya kufungwa mabao 2-1 na Simba, Kagera Sugar iliyo katika nafasi ya nne itajiuliza wakati itakapoikaribisha Ruvu Shooting ambayo iko katika nafasi ya sita ikiwa na pointi 26. Kagera Sugar ina pointi 32.Kwenye Uwanja wa Nangwanda Sijaona mjini Mtwara, wenyeji Ndanda FC watakabiliana na Prisons ambayo majaliwa yake katika Ligi Kuu hayaelezeki ikiwa ya mwisho kwa pointi 20.Ndanda FC, moja ya timu ngeni msimu huu, iko katika nafasi ya 10 ikiwa na pointi 24, kwa hiyo, kila moja itakuwa inawania kupata pointi tatu ili kuepuka janga la kushuka daraja.Ligi hiyo itaendelea kesho kwenye Uwanja wa Taifa, Dar es Salaam, wakati Yanga itakapoikaribisha Mbeya City, na mjini Shinyanga kwenye Uwanja wa Kambarage, Stand United watawaalika Polisi Morogoro.  <topic>: MICHEZO 